Mense en Redding: Sonde (1) - Jan van der Watt - www.bybelkennis.co.za
by Mitch Kalp · Published 10/01/2018 · Updated 14/12/2017
Sondevergifnis en sonde wat nie vergewe word nie
Daar moet verder aandag gegee word aan die rol wat sonde, as dit waarvan mense gered moet word, speel. Daar is verskeie sake wat 'n rol speel in die Nuwe Testament as dit by sonde kom: wat is sondevergifnis, vergewe God net een maal, wat is die sonde tot die dood of die sonde teen die Heilige Gees? Van hierdie vrae gaan nou aandag ontvang.
Uit woorde soos geloof, redding, versoening het ons gesien dat die Nuwe Testament in terme van verhoudings dink as dit gaan oor God en die mense. Redding beteken dat God sy verhouding met sy mense herstel. Ons word as't ware gehersosialiseer. Ons is nou sy kinders, sy volk, soos lote in Jesus as die wynstok ingebed.
Ons is inderdaad die familie van God. Die Vader van hierdie familie verwag dat gelowiges as sy kinders sal optree. 'n Kind tree soos sy Vader op, sê Johannes (Joh 8). Wat gebeur nou as 'n kind 'stout' is en nie doen wat God, sy Vader, vra nie, met ander woorde, sondig? Dit versteur natuurlik die verhouding. Dit is soos 'n slegte plekke op 'n appel. Dit kan uiteindelik die hele appel sleg maak. God is nie tevrede met sulke gebroke verhoudings nie. God gooi egter ook nie sy kind sommer so uit die familie nie. As 'n mens 'n fout maak, beteken dit nie dat God sy rug op jou draai nie. Juis nie. Nee, God wil hê dat die verhouding reggestel moet word, dat alles weer normaal en goed tussen Hom en jou moet gaan; en dit is waaroor sondebelydenis gaan.